text: Ains que la noise fust levée
   Sauroit volentiers la pensée
   De lui, se savoir le povoit.
   PageV01P145
   Et de ce avoit ele droit
   S'ele desiroit à savoir
   Se cil la vouloit decevoir,
   Ne qui il ert, ne de quel terre,
   Ne quel chose il venoit là querre.
   Et, pour le savoir, s'apensa
   Que très bon semblant li fera,
   Pour ce que plus seürement
   Li die tout son errement.
   Lors li dit, ne n'atendi plus,
   Que C. mile fois bien venus
   Soit il, et qu'il ne s'esmait mie;
   Car de sa venue est moult lie.
   Quant Cléomadès l'entendi,
   "Bele", fait il, "vostre merci
   Que reconnoistre me daigniez.
   Onques mes cuers ne fu si liez
   Que je sui de ce que vous voi.
   Dou tout à vous servir m'otroi."
   "Biau sire, et je vous en merci.
   Mais l'autre jour, quant fustes ci,
   Ne trouvai pas, en verité,
   Que vous fiex le roi Balcabé
   Fussiez ; s'en fu mes cuers irez
   K'en mençonge fustes trouvez.
   Or n'est raisons que mais vous croie,
   S'en vous ne truis plus droite voie
   Que je ne fis à l'autre fois."
   "Bele", dit il, "certes, c'est drois;
   Et, se je mais de riens vous ment,
   Jà n'aie je amendement."
  